Olá amigos, tudo bom?    Als  Ileitig: Rio wird ja mit cidade maravilhosa uebertitlet, was so vill heisst wie: die wundervolle Stadt. Und mues saege, das trifft au zimli zue, da die Stadt wuerkli meeega schoen isch und mier hend super Taeg det verbracht! Klar, sie het seeehr vill Armuet und i kum villne andere Staedt sind dUnterschied zwuesched rich und arm so krass z bemerke, was wohl au di hoech Kriminalitaet, wo dere Stadt zuegschriebe wird, usmacht. Di richschte Viertel werdet amel nur durch en Muur vo de aermschte trennt und so wird de  Arme also tagtaeglich vor Auge gfuehrt, was sie noed hend. Aber suscht, vode Geographie her, isch die Stadt super glege, ibettet i verschiedene Huegel mit em Meer rundume und de zwei Haupttourischtepuenkt, em Corcovado (Cristo redentor, de Christ uf dem Berg) und em Zuckerhuet.    Nachdem mer am Sunntig nonig gad mega frueh uf hend wele, simmer gmuetlich nachem zMorge mit de Metro is Zentrum gfahre und hend det di verschiedenschte grosse und schoene Gebaeude besichtigt. sZentrum isch ganz  usgstorbe gsi und mer sind teilwies dur ganz verlassnis Strasse gloffe, was mier noed so passt het, aber anderersits simmer vier Luet gsi und hellichte Tag. Passiert isch emel nuet und so hemmer unversehrt, sZentrum agluegt, wo ussert, dass det vill Armuet het, mega schoeni Gebaeude het, so z.B. sTheatergebaeude oder di groescht Bibliothek Latinamerikas. Bim Aquadukt gits so es herzigs Baehnli, wo i es witers (eher wohlhabenders) Viertel gfuehrt het, wo aber so am Huegel lieht und drum au i de meischte Reisefuehrer  empfohle wird. Und mier sind den au ganz dere Meinig gsi, well mer die Fahrt mit em Baehnli richtig gnosse hend und s isch no witzig, wenn mer so sitzt und ploetzlich ganz vill Trittbrettfahrer debi sind  Nachdem mer wieder zrugg is Zentrum gfahre sind, hemmer an Strand fuere wele zum de Match Arg-Mexiko go luege. Da mer wit entfernt vode Copacabana gsi sind, hemmer denkt,  goemmer eifach gad bim Flamengobeach go luege, aber denkste. De Strand isch zwar schoen gsi, gueti Luet und alles, nur leider keis einzigs Strandbeizli und scho gar nieneds en Ort, wos de Match uebertreit hend!:-/ So simmer den ganz schnell dur de Park det gloffe, am Hafe entlang (Boot no churz agluegt ) und den fuere zude Metrostation zum ad Copacabana zglange. Uf em Weg fuere,  hemmer den aber finally en Ort gfunde, wo en TV gha het und so hemmer doch no chli meh als dHelfti vom Match mitbecho. Nachem Match isch langsam chalt worde und mier sind mit de Metro hei, bevor mer ois den a sebem Abig nomal mit de Bruna und de Ursula (inkl. Fruend, woni de Name nuem weiss, nur no sin Nachname. de isch naemli Duetsch und er het no Witz grisse, dass er en selber gar noed choeni usspreche  --> Froehlich) troffe hend und mit ihne ad Lagune fuere gfahre sind und arabisch zNacht gesse hend. s Isch witzig gsi und hend ois guet unterhalte und den no paar Foeteli ade Lagune gmacht.    Am Maentig simmer eher frueh uf und den hemmer wele as Endi vode Straend fahre zum vo det am Strand entlang wieder fuere ad Copacabana zglange. Mier sind den also mit de Metro a ihri Endstation gfahre und hetet det muesse umstiege uf en Metro, wo noed unterirdisch fahrt. Mier sind  also ad Oberflaechi und hend det dMetro gsuecht, und nachdem ich mal nahgfroegt han, usegfunde, dass es ebe en Bus isch und kei Metro  Mier sind also mit oisne fruesch gloeste Billet in Bus igstiege und ha no gfroegt, oeb de Bus nach Baixo Leblon fahrt. Das isch bejaht worde, aber womer oisi Billet hend wele entwerte, hets gheisse, dass sie noed gueltig seget und zwei vo ois hend  sogar gad di falsche Billet gha. Ich ha ihre den erchlaert, mier heget die jetzt gad det une kauft und gseit, fuer was dass mer sie bruchet und ja, de eint Kontrolleur het den gfunde, mier soelet doch eifach gratis dure...  So hemmer den doch de Bus derfe neh und hends ois mal gmuetlich gmacht, well dFahrt wieder dur es total anders Viertel gange isch und mier so wieder en noie  Teil vo Rio kenneglernt hend. Nachdem mer aber es Zitli gfahre sind, simmer den ade Endstation acho, ohni bide Haltestell verbicho zsi und all sind usgstiege. So isch den di glich vo vorher cho go froege, wo ane mier den welet und hends ihre gseit. Sie het den gmeint, hm, das segi scho verbi, mier seget noech dezue gsi... Mier hend ihre den muesse folge und sie isch zude Kontrolleurin vom Bus vornedra gange und het die bette, ois doch bitte bim Strand usezlah...  so hemmer wieder gratis in Bus derfe und sind den das Mal brav agwiese worde, wo uszstiege  Womer das den endlich gmacht hend und au gnaui Awiesige becho hend, wie zum Strand laufe , hemmer gmerkt, dass scho fascht einehalb Stund verbigange sind! Mier sind drum schnell an Strand und hend den gad mal es Foeteli wele vo ois mache. Das het de eint Brasilianer au gad gseh und ois mit sehr guetem Englisch den au gad offeriert, ois zfoetele, waser den au gmacht het. Mier hend also seeehr dFruendlichkeit und dHilfsbereitschaft vode Brasilianer in Aspruch gnoh a dem Tag  Nacher simmer am Strand Leblon, gfolgt vom Ipanemastrand entlangspaziert und dDaniela het no s Huus gfoetelet, wo ihre Vater ufgwachse isch. Das isch natuerlich speziell gsi!  Churz denah, hemmer gmerkt, dass mer chli knapp ide Ziit sind, well mer unbedingt is Fifa Fan Fest bide Copacabana hend wele und noed gwuesst hend, wie voll das choent si. So simmer mit em Taxi det vorgfahre und s het ois gad no glanget zum di letschte 15min vom Holland-Slowakei Match mitzverfolge. Mier  hend no UNO-Charte mitgnoh und denkt,mier choend jetzt de ganz Namittag gmuetlich im Sand ligge und chli suennele, bis de Match den am halbi 4i agfange het, aber nuet isch gsi. Sobald Holland fertig gspielt het, isch oepe en halb STund spoeter scho voll dParty abgange und sie hend uh Stimmig gmacht und super Musik abgspielt! dDaniela und ich hends gar nuem usghalte eifach det zsitze und sind drum di ganz Ziit uf de Bei gsi und hend zum Takt mitgwippet  s Isch es super Feeling gsi und unglaublich, wie vill Luet den det gsi sind! Das Public Viewing wird da amel in ganz Brasilie usgstrahlet, wenn Brasilie gspielt het und ha au scho ghoert, dass anschienend weltwiit amel dBilder vo det gnoh werdet! dParty het sich natuerlich nur no intensiviert mit em guete Spiel vode Brasilianer und vor allem mit de Goals  Mier sind den au nachem Spiel nochli bliebe und hends eifach nur gnosse!!! dDaniela, dCaro und ich hends den kum choene glaube, wos ploetzlich praeiro gspielt hend, es Lied, womer zVancouver fascht i jedem Usgang glost hend  Nachdem mer nuem hend moege fiire, simmer go zNacht esse und den zrugg is Hostel chli go relaxe.    Am Zischtig simmer fascht als erschti bim zMorge gsi und den mit em Bus zude Station vom Zahradbaehnli, wo uf de Corcovado ufefuehrt. Kum usgstiege, het ois gad so eine vomene car service belageret und ois gseit, sZahradbaehnli segi no kaputt und es gechi no en Monet, bis es wieder laufi (Leider no en Konsequenz vode schlimme Ueberschwemmige vo vor oepe zwei Moenet). Mier hend drum also leider uf di schoen Fahrt dur de Tijucawald muesse verzichte und sind mit em Buesli ufegfahre. Scho ufem Weg  ufe, hemmer gmerkt, dass dSicht a dem Tag gar noed so hervorragend gsi isch und die Befuerchtig het sich den leider nur no verstaerkt, je witer ufe mer cho sind. Ganz dobe hemmer den paar gueti Foeteli vode Lagune und em Ipanema- und Leblonbeach choene schuesse und au paar vom Christ. Di hervorragend Panoramaussicht het sich ois den aber leider noed botte, well dSicht grausam gsi isch unds mit em Nebelmeer z vergliche isch, womer amel ide Berge bim Skifahre gseht. Mer het knapp de Pao de Acucar (Zuckerhuet,  wobi di exakt Uebersetzig Zuckerbrot waer) gseh und au sgrosse Stadion und suscht leider sehr wenig. Mier hend den defuer no ganz feini Saeft trunke und ghofft, sWetter werdi no bitz besser, isch den aber nuet gsi...  so simmer recht entuescht wieder abe, womer den de Bus zum botanische Garte gnoh hend. Die Busfahrt isch wieder zimli lang gange, wells recht Verkehr gha het und mer  au noed gwuesst hend, oeb jetzt das de direktischt Weg gsi isch. De Garte isch den wuerkli au riesig gsi, aber irgendwie hemmer all noed so moege und sind drum nuem so voller Energie gsi. Womer Hunger becho hend, hemmer de Bus zrugg an Strand wele neh zum imene Strandhuesli go esse und nochli dSune gnuesse, wo mittlerwiele wieder chli fuere cho isch. De Bus het den aber ganz komischi Irrfahrte gmacht und womer den ade gliche Stell verbicho sind, womer zuvor de Bus ZUM botanische Garte gnoh hend, simmer  bide naechschte Station usgstiege und mit de Metro fuere  So simmer endli zu oisem zMittag cho und well mer den recht chalt gha hend (dCopacabana lieht im Winter leider scho am 3 im Schatte und sobald mer dSunne nuem gspuert, wirds schnell chalt), simmer recht frueh zrugg is Hostel. Am Abig hemmer eigentlich no ueberleit z choche oder no suscht chli weg zgah eis go ziaeh, aber mier  sind den vo Hostelmitarbeiter oder so iglade worde, bi ihrem Barbecue teilzha und den hends sicher oepe 4h lang di ganz Ziit Fleisch uf de Grill gruehrt und s isch soooo fein gsi!! De Hauptverantworltich fuer sFleisch isch ebe en Gaúcho gsi, eine vom Suede vo Brasilie so wie de Fabricio und die sind wie velicht scho mal erwaehnt, bekannt fuer ihres Grilliere!  Dezue ane hemmer  choene recht billig Caipirinha vom Hostel beziaeh und hend so mit paar Englaenderinne und eme Duetsche zaeme (wo au im Hostel ghuset hend) en amuesante Abig verbracht und ois mit allne chli unterhalte! Fuers ganze Barbecue hemmer je 10reais (oepe 7Fr) bigstueret, insgsamt also seeeehr vill feins Fleisch fuer sehr wenig Geld gesse! Natuerlich simmer au nuem furt gange, sondern hend det de Abig gnosse    Am Mittwuch hemmer chli usgschlafe und sind den go shoppe. Um di halbi 3 ume simmer den wieder ad Copacabana fuere zum det oepis Chlieses esse. Leider isch au das Mal wie bereits erwaehnt, de Schatte sehr schnell cho und so isch den au de Caro ihres Zitat entstande: Scheiss Winter!!! Und das churzaermlig mit Sunnebruele, Kokosmilch schluerfend am Strand!  ois hets schier verbutzt! Mer hend den zimli Stress gha, well mer no bi Tagesliecht uf de Pao de Acucar (Zuckerhuet, di exakt Uebersetzig waer allerdings Zuckerbrot) hend wele, was mer den au gschafft hend. Dobe het sich ois das Mal en duetlich besseri Sicht botte, was mer den au sehr gnosse hend. Leider het mer aber scho de Smog wahrgnoh ide Luft, da s au scho laenger nuem gregnet het, isch halt dLuft nie meh greiniget worde. Mier hend plenty of pictures gschosse und den fruerend druf gwartet,  dass es dunkel worde isch. De Sunneuntergang isch fantastisch gsi, so richtig rot! Und denah ischs meega schoen, wenn mer uf di beluechtet Stadt abeluegt und minere Meinig nah het sichs fruere also glohnt!  Mier sind den aber glich irgendwen gern mal abe und gad zrugg is Hostel miteme Taxi (wo ois no zimli het wele usneh. mier hend ebe de Pauschalpries vo 20 reais usgschlage,  wells ufem Hiweg beduetend weniger gsi isch und mer denkt hend, dass mer billiger weg choemed. so het ois den aber en andere mitgnoh und gseit, er laesi de Taxometer laufe. Jaja, bis 16reais isch de seeehr unregelmaessig und seeehr unregelmaessig schnell gloffe und am Schluss den aber wieder normal und sind natuerlich zimli gnau uf 20 reais cho. Er het ois wohl eifach wele zeige, dass mier uf ihri Priese zlose hend, aber wenns normal verloffe waer, den waeremer bestimmt billiger weg cho, aber au so, 20 dur  4 git no irgendwie 3Fr pro Person  aber das umrechne hani scho laenger chli ufgeh, well mer mues mit de Prisverhaeltnis da vergliche und noed mit de Schwiizer Priese, suscht wird mer usgnoh. Mier hend ois den im Hostel chli gwaermt und sind den uf Rat vom Hostelpersonal ines Restaurant go churraso esse. s Isch uuuh fein gsi, sBuffet riesig und sAgebot vom Fleisch enorm und  wieder mal uh guet!  mer hend ois all im Paradies gfuehlt und richtig vill Fleisch gesse. Nacher simmer zrugglofe und dDaniela und ich hend no en Extrarundi igleit zum chli verdaue  denah simmer den aber zrugg is Hostel und hend gmuetlich chli gjasset!    Am naechschte Tag hemmer vor allem no packt und sind den an Flughafe gfahre worde vom Taxi, nachdem mer ois vom luschtige Hostelpersonal verabschiedet hend und sind uf Foz do Iguacu gfloge. Da simmer guet acho und de Marc und ich sind am Namittag am halbi 5i gad no churz in zimli chalte Pool inegumpet und hend den no di letschte paar Sunnestrahle gnosse. Nacher hemmer alli zaeme da im Hostel gesse und nochli gjasset. Wies in Foz witer gange isch, verzelli den aber im naechschte Blog    Até mais und Rio isch uf all Faell en Bsuech wert!    Beijos